Stakende dokters kry betaling; terug op hul posGesondheidsorg by die Nala Distrikshospitaal in Bothaville in die Vrystaat sal na verwagting weer na normaal terugkeer, nadat stakende dokters vandeesweek hul uitstaande salarisse ontvang het. Dié hospitaal se dokters het te midde van omstredenheid gestaak, omdat hulle vir meer as drie maande nie salarisse ontvang het nie en hul navrae op dowe ore geval het. Die burgerregte-organisasie AfriForum het egter van hul situasie te hore gekom en die Vrystaatse gesondheidsdepartement genader. “Ons het bevestiging ontvang dat die dokters betaal is en is verheug dat hulle nou weer die gemeenskap van lewensnoodsaaklike gesondheidsorg kan verskaf. Hoewel gesondheidsorg nie tot ŉ totale stilstand gedwing is nie, is dienste duidelik negatief geraak,” het Johann Hattingh, AfriForum se provinsiale koördineerder vir die Wes-Vrystaat, gesê. Die betrokke dokters het AfriForum bedank vir hul bystand. “Ons kon net nie meer so aangaan nie. Die departement kan nie van ons verwag om ’n diens te lewer sonder betaling nie,” het ŉ dokter, wat anoniem wil bly, gesê. Lente van Zyl, voorsitter van AfriForum se Bothaville-tak, meen dit is teleurstellend én onnodig om owerhede te moet dophou om hulle werk te doen. Sy het gesê die gemeenskap is vir maande van mediese sorg ontneem as gevolg van die departement se laksheid.